Din Ġina. 8 ġimgħat ilu tilfet lil binha wara li neħħa ħajtu b'idejh. Semgħet il-kanzunetta ta' Christabelle u ddeċidiet li tiktibilha ittra. "Għażiża Christabella, Jiena qiegħda hawn mhux biss bħala ħabiba tiegħek imma bħala persuna li għadni kif għaddejt minn trawma ta' saħħa mentali. Kif taf Christabelle, 8 ġimgħat ilu t-tifel li rabbejt b'għożża, it-tifel li jien u żewġi konna ngħixu għalih, illum ma jistax jgħidli iktar 'ma' għax f'mument li sal-lum għadni ma nifhimx, neħħa ħajtu b'idejh. Michael kellu 17-il sena. Qiegħda hawn biex ngħidlek grazzi Christabelle tal-kuxjenza li qed tqajjem bil-kanzunetta tiegħek fuq is-saħħa mentali. Għandna bżonn inkunu nafu iktar, għandna bżonn nifhmu aktar is-sinjali. Michael ma kienx imdejjaq quddiemna imma llum nirrealizza li kien iżomm kollox għalih u ħasadna b'dak li għamel. Ħajjitna nqalbet ta' taħt fuq. Jiena qiegħda hawn biex ngħid lil ġenituri kollox joqogħdu attenti u jinfurmaw ruħhom dwar is-saħħa mentali tal-familja. Jiena mġarrba u ma rridx lil ebda omm u missier jgħaddu minn dak li għaddejjin aħna bħalissa. Iva nibqgħu nistaqsu, 'Imma għaliex? Imma għalfejn?' Kieku hawn Michael kien jiċċelebra r-rebħa tiegħek u llum inħossni nista' niċċelebra miegħek f'ismu u f'isem dawk kollha li qed ibatu bħalissa. Fittxu l-għajnuna llum. Inħobbok Christabelle."
BIL-FILMAT: Din l-omm tilfet lil binha b'suwiċidju u kitbet ittra lil Christabelle